Valore positivament l'apartament de Sarah, que està net i ben equipat. Per a una parella és perfecte, ja que té un dormitori, un menjador gran amb cuina (amb una cuina immensa, on podries cuinar perfectament el titot per al Thanksgiving) i un bany. Els propietaris, que viuen al costat, són la discreció personificada i només els vaig veure de casualitat.
Un altre avantatge de l'apartament és la seua biblioteca, molt completa pel que fa a informació sobre Chicago, amb diverses monografies, llibres de fotografies, revistes d'història de la ciutat i nombroses guies de viatge d'èpoques diverses (des dels anys seixanta a l'actualitat) que proporcionen moltíssima informació complementària al viatger per descobrir els llocs més insòlits de la ciutat. Felicite especialment Sarah per aquest detall.
L'apartament t'interessarà només si prefereixes no instal·lar-te al downtown, ja que per arribar al centre hauràs d'agafar primer l'autobús 70 (que ressegueix West Division Street) fins a la parada del metro blau de Division. El trajecte et costarà en total entre mitja hora i quaranta minuts.
Tot i això, el barri ofereix prou al·licients per a poder dur una vida còmoda. Està situat en un carrer molt tranquil i agradable d'Ukrainian Village, a la part més propera a Wicker Park.
A la zona més pròxima a l'apartament, a West Division, trobaràs la Letizia's Natural Backery per a desdejunar o el restaurant argentí Folklore (cantonada amb Hoyne Ave) per a un bon sopar a base de “parrillada”. Hi ha diversos abrevaderos com el 50/Fifty, però són molt sorollosos.
Més interessant és la zona de Wicker Park, amb la magnífica i original cockteleria Violet Hour (just al costat de la parada de metro de Wicker, a N Damen Ave: compte, perquè l'entrada es fa a través d'una paret cega, empaperada amb anuncis; no hi ha nom ni res, com si estiguérem en els temps de la Prohibició).
Un altre bon abrevadero proper és el Gunner's -més tradicional-, a N Milwaukee Ave i, per a menjar, tens un xinès de qualitat també a Milwaukee (el Papajin) i la magnífica bar-be-que Llillies'Q a W North Ave.
Molt prop de l'apartament però a Western Ave amb Cortez St està l'Empty Bottle, una de les principals sales de la ciutat on veure grups indies.
Just al costat de l'Empty Bottle tens també una coin-laundry oberta les vint-i-quatre hores del dia (i amb les secadores gratuïtes). Per a comprar menjar hauràs d'anar lluny, al Jewel que hi ha al costat de la parada de metro Clark/Division, però tens l'avantatge que l'autobús 70 et deixa just al davant.